Yara: Advarer mot ny avhengighet av Russland
DAVOS (E24): Yaras konsernsjef Svein Tore Holsether mener Europa er på vei til å gjenta en alvorlig feil.  Europa betalte dyrt for å gjøre seg avhengig av russisk gass. Yaras konsernsjef Svein Tore Holsether ser en ny avhengighet bygge seg opp.  – Vi er i ferd med å gjøre oss mer avhengig av Russland når det gjelder kunstgjødsel og mat, sier han til E24 på en solfylt terrasse i Davos. Samtidig leder Holseter et selskap som er en del av det samme markedet for gjødsel og er en av verdens ledende produsenter. Tall fra EUs statistikkbyrå viser at EU kjøper mer kunstgjødsel fra Russland enn før invasjonen av Ukraina. Det samme gjelder mat, spesielt korn. Etter Russlands invasjon av Ukraina i februar 2022 har EU i flere runder innført omfattende sanksjoner.  Handelen skulle stoppes for å svekke Russlands økonomi og krigsevne. Kan bli lurt to ganger Holsether er på plass i Davos på det årlige møtet i World Economic Forum (WEF). Han liker ikke det han ser av økt import fra Russland. – Du kan unnskylde at du blir lurt én gang, slik vi ble med energi. Men hvis du blir lurt en gang til, kan du ikke skylde på andre enn deg selv. Derfor sier jeg fra nå, sier han. Matproduksjonen i Ukraina har falt på grunn av krigen. – Det er Russland som fyller tomrommet etter Ukraina i verdens matmarkeder, sier Holsether.  Ikke enkelt å stoppe Yara-sjefen har ingen raske politiske tiltak mot den økte importen fra Russland. – Jeg har ingen enkle løsninger på dette. Jeg kan bare si fra om hva som skjer, sier han. Holsether viser til at Russlands president Vladimir Putin ikke ville forlenge avtalen med eksport av korn ut av Ukraina. Putins begrunnelse var at Russland ble nektet adgang til å eksportere sin mat – Dermed tror kanskje noen at Russlands eksport av mat har stoppet opp. Det er ikke tilfelle!  Handel i gjødsel De årlige handelstallene for kunstgjødsel måles fra juli ett år til juni neste år. Folk i bransjen kaller det «sesonger».  Russland invaderte Ukraina i februar 2022. Sesongen 2020/21 var dermed den siste som ikke var påvirket av Russlands invasjon.  I de to årene fra denne sesongen til sesongen 2022/23 steg EUs import av kunstgjødsel fra Russland til det dobbelte, viser tall fra EUs statistikkbyrå Eurostat. I inneværende sesong (fra juli 2023 til juni 2024) foreligger tall for juli-oktober i fjor. I disse månedene er EUs import fra Russland lavere enn i de samme månedene i fjor, men fortsatt svært høye og høyere enn før krigen startet. Finner sine egne veier Tallene refererer til gjødseltypen urea, som er en referanse i markedet for kunstgjødsel. – Europa har klart å kutte ut det aller meste av gassimporten fra Russland. Men importen av gass tar en annen vei gjennom å importere mer gjødsel i stedet, sier han. Statistikken viser at Tyskland, Nederland, Belgia og Polen (i synkende rekkefølge) var de største importørene av urea fra Russland i sesongen 2022/23. De sto for godt over halvparten. Holsether spør: – Hva skjer om Russland plutselig slår av bryteren for gjødseleksporten? Da kan man risikere at avlingene hos mottagerne synke med 50 prosent. – Hvem i Europa er det som kjøper russisk gjødsel og mat? – Dette er uoversiktlig. Russland har sluttet å dele tall for eksporten. Men vi registrerer i handelsstatistikkene at dette skjer. Sanksjoner har historisk sett hatt begrenset virkning. Dette er som vann: Varene finner sine egne veier, sier han. Holsether sier sanksjonsreglene er vanskelige å tolke og de praktiseres ulikt i ulike land.  – Mitt formål er å si fra til europeisk ledere at dette skjer. Da kan ingen si at det var en overraskelse hvis denne nye avhengigheten gir oss problemer, sier han. Billigere mat Gjennom 2023 var matprisene på verdensmarkedet mye lavere enn i 2022 og også lavere enn siste halvdel av 2021. Det viser prisindeksene fra FAO, som er FNs organisasjon for mat og landbruk. Regnet som gjennomsnitt for 2023 mot gjennomsnittet året før, sank de internasjonale matprisene med 14 prosent i fjor.  Omtrent det samme gjelder prisindeksen som sammenfatter prisene på hvete, andre viktige kornsorter, mais og ris. Som gjennomsnitt for 2023 sank den ned til nivået for 2021. Prisen på matolje sank 33 prosent. Prisene på korn sank kraftig gjennom hele 2023. For matolje sank de gjennom første halvår i fjor, for så flate ut. – Vi å gå bak pristallene og se hvorfor dette skjer. Årsaken er at Russland sender mer mat ut på verdensmarkedet, sier Holsether. To år etter Ukraina I mai 2022 var den daværende sjefen for Verdens matvareprogram (WFP), David Beasley, på det årlige WEF-møtet i Davos. Stemningen var dyster. – Krigen i Ukraina er ødeleggende for verdens matforsyning. Det sender sjokkbølger inn i vårt arbeid, sa han til E24 da. Så hva er det som har skjedd etterpå? – Det er fortsatt tøft. Valutaene i fattige importerende land har svekket seg. Det har bidratt til å øke importprisene i deres egen valuta, sier han. På toppen av dette sliter WFP med å få inn nok penger til å kjøpe mat til verdens fattige. Holsether sier 160 millioner mennesker får mat fra WFP.
Yaras konsernsjef advarer mot Europas økende avhengighet av Russland når det gjelder kunstgjødsel og mat. Han frykter at Europa gjentar tabben det var å gjøre seg avhengig av russisk energi. På tross av sanksjoner etter Russlands invasjon av Ukraina i 2022, har EU doblet importen av kunstgjødsel fra Russland siden 2020/21. 